Cudeschs dal mais: In misteri e 12 giadas curaschi

Da PUNTS

Dacurt èn cumparids dus novs cudeschs rumantschs per giuvenils: in comic davart la chasa federala a Berna ed ina rimnada da 12 differentas istorgias per curaschi civil. 

Il misteri alv (comic)
Finalmain puspè in comic rumantsch! Tar il “Misteri alv” sa tracti dad ina ediziun quadrilingua en occasiun dal 100avel anniversari da la chasa federala. En furma dad in crimi vegn preschentà il pli impurtant edifizi politic da la Svizra. Ed il crimi che vegn raquintà è per part propi divertent: In di svanescha en la chasa federala in fresco. Tge è capità? Ils dus spezialists Jacques ed Anna survegnan l’incumbensa da schliar il misteri. Durant las retschertgas svaneschan anc auters frescos, perfin il grond maletg en la sala dal cussegl naziunal. Il suspect croda l’emprim sin Felix che tutga tar l’equipa da nettegiament...Basta, la schliaziun dal “Misteri alv” è lura plitost in zichel banala e marscha.

Comic: “Il misteri alv”, da Matthias Gnehm e Francis Rivolta, 48 paginas, Lia Rumantscha ed Uniun Rumantsch Grischun, 28 fr. Da retrair en mintga libraria che venda cudeschs rumantschs.

Curaschi per dudesch
“Curaschi per dudesch” è ina rimnada dad istorgias che raquintan da persunas u situaziuns che han duvrà curaschi civil. 12 auturas ed auturs descrivan eroxs sco ti ed jau, muments da tema e muments da curaschi. Da muments, nua ch’ins sto siglir sur l’atgna sumbriva, surmuntar temas veglias. – Il cudesch è adattà per giuvenils da la 6avla classa ensi.

Cudesch: “Curaschi per dudesch”, 12 istorgias per curaschi civil, Lia Rumantscha 2002, 19 fr. Da retrair en mintga libraria che venda cudeschs rumantschs.